**A Bánk bán esszenciája**

Mindannyian tisztában vagyunk az esszencia szó jelentésével, “*valaminek a veleje*”. Nos, ami Katona József *Bánk bánját* illeti, fontos megemlíteni, hogy nem csupán 1-2 idézetre lehet kivetíteni eme tág fogalmat. Meglátásunk szerint az egész dráma egy esszenciaként jelenik meg a magyar irodalomtörténetben. S hogy mi ennek az oka? Számos, a műben elhangzott mondat helytálló a mai modern, felgyorsult világban is, rengeteg jelenlegi élethelyzetben fellelhetőek a drámában akkor leírtak. Összeesküvés, szerelmi szál, konfliktus, indulatok, heves érzelmek - mindez csak töredéke annak, amit ebben a műben felfedezhetünk.

Az első két idézet, ami mindenképp említésre méltó, az a Tiborcz panaszában leírt “*S aki száz meg százezret rabol, bírája lészen annak, akit a szükség garast rabolni kényszerít.*” “*Ő cifra és márványos házakat épittet; és mi - csaknem megfagyunk kunyhónk sövényfalai közt*”. Mikor Bánk hazatér az országjáró körútjáról, lehetősége nyílik betekinteni az igencsak szomorú sorsú ország életébe és mindennapjaiba Tiborcz által. Bánk ekkor szembesül az elkeserítő valósággal, miszerint amíg a paraszt és az alsóbb rendűnek titulált réteg szenved, addig a tehetősebbek és a befolyásosak szinte bármit megtehetnek és megengedhetnek maguknak, akár mások kárára is.

Egy ok, ami miatt meglehetősen elgondolkodtató a fenti idézet: saját, jelenlegi életünkben is azzal vagyunk kénytelenek szembesülni, hogy az ember nem feltétlenül tehet szert előnyre az életben belső értékei által, hiszen rengetegszer bizonyosodunk meg arról, hogy szinte semmibe van véve a dolgok érzelmi háttere. Nem az számít, hogy ki milyen ember valójában, az a lényeg, hogy ki mekkora befolyással és milyen anyagi háttérrel rendelkezik. Sőt, mi több, az efféle bánásmód rányomja a bélyegét akár egész generációk életére is, megakadályozva a szerényebb körülmények között élő emberek fejlődését, elvégre az a bizonyos “hatalom” úgy sem az ő kezükben van, még ha méltóbbak is lennének rá, mint bárki más.

A mű esszenciájaként említhető meg a IV. szakaszban leírt két gondolat: “*Elcsúfíttatott árnyékom mindenütt kövessen és véresen álljon ott, ahol lefekszel, ott ahol felébredsz!*”, illetve a “*Sziszegj - sziszegj, kígyó! te itt maradtál.*” Egyértelmű, hogy eme két gondolatot Bánk Gertrudisnak szánta, nem sokkal a meggyilkolása előtt. Ezek a heves érzelmekkel teli gondolatok és maga a helyzet is a mű tetőpontját képezik. A tanulsága az utóbbi két idézetnek, hogy az életünk egy szempillantás alatt, akarva-akaratlanul véget érhet. És igen, ez is egy olyan helyzet, ami napjainkban igencsak aktuális lehet csakúgy, mint Tiborcz panasza. Végső gondolat gyanánt: a *Bánk bán* maga az esszencia.